寄題清溪寺
作者：蘇轍
朝代：宋

paragraphs: 清溪鬼谷子，雄辯傾六國。
視世無足言，自閉長默默。
蘇張何爲者，欲竊長短術。
學成果無頼，遂爲世所惑。
顛倒賣諸侯，傾轉莫可執。
後世何不明，疑我不汝及。
誰知居深山，玩世可終日。
君觀二弟子，死處竟莫得。
客齊自披裂，投魏求寄食。
悠悠清溪中，石亂流水急。
溪魚爲朝餐，老死得安穴。
居亂獨無言，其辯吾不測。